ಸುದೀರ್ಘ ಕೆಲಸ ಅವಧಿಯಿಂದ ಸಾವು ಸಂಭವ: ಡಬ್ಲ್ಯುಎಚ್ಒ ಜಿನೀವ ಸ್ವಿಟ್ಸರ್ಲ್ಯಾಂಡ್, ಮೇ 17: ಸುದೀರ್ಘ ಅವಧಿ ಕೆಲಸ ಮಾಡುವ ಪರಿಣಾಮವಾಗಿ ವರ್ಷಕ್ಕೆ ಲಕ್ಷಾಂತರ ಜನರು ಸಾಯುತ್ತಿದ್ದಾರೆ ಹಾಗೂ ಕೋವಿಡ್19 ಸಾಂಕ್ರಾಮಿಕದ ಅವಧಿಯಲ್ಲಿ ಈ ಪರಿಸ್ಥಿತಿ ಇನ್ನೂ ಹದಗೆಟ್ಟಿದೆ ಎಂದು ವಿಶ್ವ ಆರೋಗ್ಯ ಸಂಸ್ಥೆ ಡಬ್ಲ್ಯುಎಚ್ಒ ಸೋಮವಾರ ಹೇಳಿದೆ. ಸುದೀರ್ಘ ಅವಧಿ ಕೆಲಸ ಮಾಡುತ್ತಿರುವವರು ಸಾಯುವುದಕ್ಕೆ ಸಂಬಂಧಿಸಿದ ಮೊದಲ ಜಾಗತಿಕ ಅಧ್ಯಯನ ಇದಾಗಿದೆ. 2016ರಲ್ಲಿ ಸುದೀರ್ಘ ಅವಧಿ ಕೆಲಸ ಮಾಡಿದ ಕಾರಣದಿಂದಾಗಿ ಪಕ್ಷವಾತ ಮತ್ತು ಹೃದಯದ ಕಾಯಿಲೆಗೆ ತುತ್ತಾಗಿ 7,45,000 ಮಂದಿ ಪ್ರಾಣ ಕಳೆದುಕೊಂಡಿದ್ದಾರೆ ಎಂದು ಎನ್ವಿರಾನ್ಮೆಂಟ್ ಇಂಟರ್ನ್ಯಾಶನಲ್ ಪತ್ರಿಕೆಯಲ್ಲಿ ಪ್ರಕಟಗೊಂಡಿರುವ ಅಧ್ಯಯನ ತಿಳಿಸಿದೆ. ಇದು 2000ದ ಅಂಕಿಅಂಶಗಳಿಗೆ ಹೋಲಿಸಿದರೆ 30 ಶೇಕಡ ಏರಿಕೆಯಾಗಿದೆ. ವಾರಕ್ಕೆ 55 ಗಂಟೆಗಳು ಅಥವಾ ಅದಕ್ಕೂ ಹೆಚ್ಚು ಅವಧಿ ಕೆಲಸ ಮಾಡುವುದು ಗಂಭೀರ ಆರೋಗ್ಯ ಸಮಸ್ಯೆಗಳಿಗೆ ಕಾರನವಾಗುತ್ತದೆ ಎಂದು ವಿಶ್ವ ಆರೋಗ್ಯ ಸಂಸ್ಥೆಯ ಪರಿಸರ, ಹವಾಮಾನ ಬದಲಾವಣೆ ಮತ್ತು ಆರೋಗ್ಯ ಇಲಾಖೆಯ ನಿರ್ದೇಶಕಿ ಮರಿಯಾ ನೈರಾ ಹೇಳಿದರು.